**10. výročie oslávi Bratislava City Card novým vizuálom a výhodnejšími zľavami**

Bratislava 11. apríla 2016 – **Na dnešnej tlačovej konferencii predstavila organizácia Bratislava Tourist Board (BTB) vynovenú kartu pre turistov. Bratislava City Card s atraktívnym vzhľadom je tým najlepším spôsobom, ako spoznať Bratislavu a zároveň ušetriť čas a peniaze.**

„*Sme veľmi radi, že je tento projekt dlhodobo úspešný a turisti ho majú radi. Práve preto sme sa pri príležitosti 10. výročia rozhodli kartu zatraktívniť, a to nielen pridaním množstva zliav, ale aj zmenou jej vizuálu. Vznikla tak nová karta, ktorá ponúka bezplatnú dopravu a prehliadku mesta, a k tomu 110 zliav na produkty a služby vo výške až do 50 %. Turistom bude slúžiť ako návod čo vidieť a navštíviť v našom meste a regióne*,“ uviedla predsedníčka predstavenstva BTB Alžbeta Melicharová.

Hlavným partnerom Bratislava City Card je Bratislavská integrovaná doprava, ktorá umožňuje držiteľom karty bezplatné využívanie verejnej dopravy na území mesta Bratislava (v zónach 100 a 101).

Pre návštevníkov mesta sú k dispozícii tri typy kariet: jednodňová, dvojdňová a trojdňová a ich platnosť trvá do polnoci posledného dňa platnosti karty.

*„Držitelia Bratislava City Card môžu od dnes využívať cestovanie integrovanou dopravou na území mesta Bratislava v zmysle časovej platnosti karty a bez potreby zakúpenia ďalšieho cestovného lístka. Bratislava City Card nahrádza v integrovanej verejnej doprave 24, 48 alebo 72 hodinový cestovný lístok platný odo dňa a hodiny zakúpenia karty. Držiteľ karty môže bezplatne využívať nočné spoje verejnej dopravy ako aj bezplatnú prepravu batožiny. Cestujúci sa v prípade kontroly vo vozidle preukáže preukazom totožnosti a platnou Bratislava City Card, na ktorej bude uvedený dátum a čas zakúpenia karty a meno držiteľa,“* doplnila Zuzana Horčíková, generálna riaditeľka spoločnosti Bratislavská integrovaná doprava, a.s.

Turisti, ktorí si kartu kúpia, môžu cestovať s Bratislava City Card napríklad z letiska alebo staníc priamo do centra, ZOO či na hrad Devín bez potreby zakúpiť si iný cestovný lístok.

Kartu si môžu záujemcovia zakúpiť v Turistických informačných centrách BTB, na recepciách zmluvných hotelov, v Zákazníckych centrách Železničnej spoločnosti Slovensko a. s. v Bratislave, na pontóne Twin City Liner a na mnohých ďalších miestach partnerov tohto projektu.

*„Integrovaný dopravný systém v Bratislavskom kraji je náročný projekt, ktorého rozvoj a rozširovanie ponuky pre cestujúcich vyžaduje spoluprácu mnohých partnerov. Sme veľmi radi, že sa nám podarilo úspešne zavŕšiť rokovania s Bratislavskou organizáciou cestovného ruchu a priniesť aj návštevníkom mesta Bratislava výhody integrovanej dopravy. Veríme, že ponukou možnosti cestovania integrovanou dopravou v rámci služieb Bratislava City Card prinášame turistom pohodlnejšie a ničím nerušené cestovanie verejnou dopravou, čo patrí k spríjemneniu ich pobytu u nás a tým aj k podpore cestovného ruchu,“* povedal Marian Rovenský, predseda predstavenstva spoločnosti Bratislavská integrovaná doprava, a.s. , hlavného partnera Bratislava City Card.

Túto sezónu sa do projektu zapojilo 66 partnerov, medzi ktorými nechýbajú mestské i štátne inštitúcie, ale aj podnikateľské subjekty – kaviarne, reštaurácie, hotely, múzeá, galérie a celkovo služby v oblasti cestovného ruchu. Karta smeruje návštevníkov do **Múzea mesta Bratislavy, Galérie mesta Bratislavy, múzea moderného umenia Danubiana, Galérie Nedbalka, Múzea dopravy, Slovenskej filharmónie, ZOO Bratislava a ďalší zariadení**.

Okrem dopravy má každý jej držiteľ nárok na bezplatnú pešiu prehliadku mesta a ďalšie zľavy nielen na území Bratislavy, ale aj v malokarpatskom regióne, Trnave, Skalici, v Dolnom Rakúsku a Burgenlande. Viac informácii na visitbratislava.com

**Kontakt:**

Maroš Plitko, plitko@visitbratislava.com, +421 908 755 661